作者:王廣文
標題:金縷歌・賀新郎
內容:辜負東風約。憶曾將、淮南草木，筆端籠絡。后土祠中明月夜，忽有瑤姬跨鶴。迥不比、水仙低弱。天上人間惟一本，倒千鍾、瓊露花前酌。追往事，怎忘卻。移根應費仙家藥。漫回頭、關山信斷，堡城笳作。問訊而今平安否，莫遣玉簫驚落。但畫卷、依稀描著。白髮愧無渡江曲，與吾家、子敬相酬酢。新舊恨，兩交錯。